14.05.2010 12:52   Lääne-Virumaal Tallinna-Narva maanteel peatati kaubik, mille pagasiruumist avastati kaks 1000-liitrist plastmassanumat ja kaks 200-liitrist metallist vaati, milles oli kokku 2400 liitrit diislikütuse lõhnalist vedelikku. Juhi sõnul ostis ta kütuse kuulutuse peale talle tundmatute meeste käest Kohtla-Järvel, teatas MTA pressiesindaja.    Vaivara vallas avastasid tolliametnikud ühe sõiduauto pagasiruumist kuus 20-liitrist bensiinilõhnalise vedelikuga täidetud kanistrit. Kokku  oli vedelikku anumates 120 liitrit. Juhi sõnul oli tegemist sugulase poolt Venemaalt toodud ja Sillamäel paagist välja pumbatud kütusega.    Mootorsõiduki standardses kütusepaagis aktsiisivabalt sisseveetud kütusega ebaseaduslike toimingute ja tehingute tegemise eest on võib karistusena määrata kuni 18 000 krooni suuruse trahvi. Kui sama teo on toime pannud juriidiline isik, karistatakse rahatrahviga kuni 50 000 krooni.    Tollikorralduse osakonna juhataja Urmas Järgi sõnul on sellised  rikkumised Virumaal sagenenud, mistõttu viib maksu- ja tolliamet lisaks tavapärasele piirikontrollile läbi ka rohkem maanteekontrolle.